En damefrisør i Bangalore i Indien koster 100 kroner. I New York er prisen 1380 kroner.

København er nummer syv på The Economist Intelligence Units årlige liste over verdens dyreste byer at leve i.

Den danske hovedstad deler pladsen med Seoul og New York.

Singapore, Paris og Hong Kong ligger på en delt førsteplads.

De schweiziske storbyer Zürich og Genève ligger sammen med Japans Osaka lige efter, mens Istanbul og Moskva er faldet tilbage på listen på grund af inflation og faldende valutakurser.

Top 10: Verdens dyreste byer at leve i 1 Singapore 1 Paris 1 Hong Kong 4 Zürich 5 Genève 5 Osaka 7 Seoul 7 København 7 New York 10 Tel Aviv 10 Los Angeles Kilde: The Economist Intelligence Unit

Det er første gang i over 30 år, at de tre byer ligger øverst. Rapportens forfatter, Roxana Slavtjeva, siger, at det viser, at verdens rige storbyer bliver mere ens.

- Stadigt mere ens priser i de traditionelt mest dyre byer er en følge af globaliseringen og ensartede udviklinger i smag og indkøbsvaner, siger hun.

Sammenligning af forbrugsgoder

Paris har siden 2003 været blandt de ti dyreste byer. Den er i dag stadig "ekstremt dyr" at bo i.

- Kun priser på alkohol, transport og tobak kan sammenholdes med priserne i andre europæiske byer, siger hun.

København er rykket en plads op i forhold til for et år siden, hvor den danske hovedstad lå nummer otte. Året før lå København nummer ni.

Bund 10: Verdens billigste byer at leve i 133 Caracas 132 Damaskus 131 Tasjkent 130 Almaty 129 Bangalore 127 Karachi 127 Lagos 125 Buenos Aires 125 Chennai 123 New Delhi Kilde: The Economist Intelligence Unit

I undersøgelsen er priserne på en lang række forbrugsgoder blevet sammenlignet.

For eksempel koster en klipning hos en damefrisør i Bangalore i Indien knap 100 kroner, mens den koster over 780 kroner i Paris og 1380 kroner i New York. En øl koster gennemsnitligt 17,16 kroner i København, mens den koster 5,72 kroner i Damaskus.

Undersøgelsen omfatter 133 storbyer.

- Selv i områder, hvor almindelige fødevarer kan være relativt billige, bliver leveomkostningerne presset i vejret af priser på el, gas og transport, tilføjer Roxana Slavtjeva.

Verdens billigste storbyer

De stigende leveomkostninger skyldes oftest et dynamisk jobmarked. Det tiltrækker veluddannede og vellønnede folk, pointerer Anthony Breach i den britiske tænketank Centre for Cities.

Han siger, at byplanlæggere i større grad må planlægge mere langsigtet, bygge boliger til overkommelige priser og imødegå stærkt stigende leveomkostninger.

Britiske byer er blevet lidt dyrere, efter at de i den forrige opgørelse var faldet til det billigste niveau i mere end to årtier som følge af usikkerheden omkring Brexit.

London rangerer som nummer 22 på listen. Manchester ligger som nummer 51.

Nederst på listen ligger hovedstaden i det urohærgede Venezuela, Caracas. Den er efterfulgt af Damaskus i Syrien.

Andre storbyer, som er blandt de fattigste, er Karachi i Pakistan, Buenos Aires i Argentina og New Delhi i Indien.